Polonia își dezvoltă serviciile de informații. Donald Tusk anunță investiții, pe fondul amenințărilor Rusiei
Data publicării:
Donald Tusk anunță că va aloca 100 de milioane de zloţi, din rezerva prim-ministrului, pentru dezvoltarea serviciilor de informaţii poloneze. Premierul a avertizat în legătură cu ameninţarea în creştere din partea Rusiei, pe măsură ce se apropie data alegerilor europene.
Polonia susţine că poziţia sa ca centru de distribuire a proviziilor pentru Ucraina a transformat-o într-o ţintă esenţială pentru serviciile secrete ruse, informează Agerpres.
''Am decis să aloc 100 de milioane de zloţi din propria rezervă, rezerva prim-ministrului, pentru a consolida agenţiile de informaţii şi securitatea internă'', a declarat Tusk într-o conferinţă de presă.
El a adăugat că eforturile Moscovei de a destabiliza ţări europene, în special Polonia şi Țările Baltice, se intensifică pe măsura apropierii alegerilor europene din 6-9 iunie.
''Va trebui să investim mai multe resurse, timp, acţiuni atunci când este vorba de serviciile noastre speciale'', a spus el.
Donald Tusk a precizat că serviciile secrete poloneze au împiedicat, inclusiv cu ajutorul aliaţilor Varşoviei, o serie de acte de sabotaj în ultimele zece săptămâni.
Pe de altă parte, el a menţionat că Polonia va primi probabil fonduri de la Uniunea Europeană care vor contribui la consolidarea frontierei ţării cu Belarus, stat aliat apropiat al Rusiei.